**VZN obce Šterusy podľa zákona č. 79/2015 Z. z. o odpadoch a o zmene a doplnení niektorých zákonov**

**VŠEOBECNE ZÁVÄZNÉ NARIADENIE**

**obce ŠTERUSY č. 1/2015**

o nakladaní s komunálnymi odpadmi a s drobnými stavebnými odpadmi na území obce

###### Obecné zastupiteľstvo obce Šterusy vo veciach územnej samosprávy v zmysle ustanovenia § 6 ods.1 zákona č. 369/1990 Zb. o obecnom zriadení v znení neskorších predpisov a ustanovenia § 81 ods. 8 zákona č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“) sa uznieslo na tomto

**všeobecne záväznom nariadení**

**I. Časť**

**Úvodné ustanovenie**

## Toto všeobecne záväzné nariadenie (ďalej len „VZN“) upravuje podrobnosti o spôsobe zberu a prepravy komunálnych odpadov, o spôsobe triedeného zberu jednotlivých zložiek komunálnych odpadov, o spôsobe nakladania s drobnými stavebnými odpadmi, ako aj miesta určené na ukladanie týchto odpadov, na zneškodňovanie komunálnych odpadov.

**II. Časť**

**Základné ustanovenia**

1. **Za nakladanie s komunálnymi odpadmi a s drobnými stavebnými odpadmi**, ktoré vznikli na území obce, zodpovedá obec, ak zákon neustanovuje inak.Obec je ďalej povinná:

a) zabezpečiť zber a prepravu zmesového komunálneho odpadu vznikajúceho na jej území na účely jeho zhodnotenia alebo zneškodnenia v súlade s týmto zákonom vrátane zabezpečenia zberných nádob zodpovedajúcich systému zberu zmesového komunálneho odpadu v obci,

b) zabezpečiť zavedenie a vykonávanie triedeného zberu.

2. **Odpadové hospodárstvo** je súbor činností zameraných na predchádzanie a obmedzovanie vzniku odpadov a znižovanie ich nebezpečnosti pre životné prostredie a na nakladanie s odpadmi v súlade s týmto zákonom, hlavne

a) predchádzanie vzniku odpadu,

b) príprava na opätovné použitie,

c) recyklácia,

d) iné zhodnocovanie, napríklad energetické zhodnocovanie,

e) zneškodňovanie.

**3. Odpad** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade s týmto zákonom alebo osobitnými predpismi povinný sa jej zbaviť.

Odpadom nie je

a) látka alebo hnuteľná vec, ktorá je vedľajším produktom,

b) špecifický odpad, ktorý dosiahol stav konca odpadu,

c) odpad, ktorý prešiel procesom prípravy na opätovné použitie a spĺňa požiadavky na výrobok uvádzaný na trh ustanovené osobitným predpisom,alebo

d) odpad odovzdaný na použitie do domácnosti.

**4. Prúd odpadu** je skupina druhov odpadov s podobnými vlastnosťami, ktoré umožňujú ich ďalšie spoločné nakladanie.

**5. Vedľajší produkt** je látka alebo hnuteľná vec, ktorá spĺňa tieto podmienky:

a) je výsledkom výrobného procesu, ktorého primárnym cieľom nie je výroba tejto látky alebo veci,

b) jej ďalšie používanie je zabezpečené,

c**)** môže sa použiť priamo bez ďalšieho spracovania iného ako bežný priemyselný postup,

d) vzniká ako neoddeliteľná súčasť výrobného procesu,

e) jej ďalšie použitie je v súlade s týmto zákonom a osobitnými predpismi, nepovedie k celkovým nepriaznivým vplyvom na životné prostredie alebo zdravie ľudí.

**6. Biologicky rozložiteľný odpad** je odpad, ktorý je schopný rozložiť sa, ako je najmä odpad z potravín, odpad z papiera a lepenky, odpad zo záhrad a parkov, odpad z potravín a kuchynský odpad z domácností, reštaurácií, zo stravovacích a z maloobchodných zariadení a porovnateľný odpad z potravinárskych podnikov.

**7. Nebezpečný odpad** je odpad, ktorý má aspoň jednu nebezpečnú vlastnosť uvedenú v prílohe osobitného predpisu zákona o odpadoch.

8. **Všeobecné povinnosti**

Každý je povinný nakladať s odpadmi alebo inak s nimi zaobchádzať v súlade s týmto zákonom; ten, komu vyplývajú z rozhodnutia vydaného na základe tohto zákona povinnosti, je povinný nakladať s odpadmi alebo inak s nimi zaobchádzať aj v súlade s týmto rozhodnutím.

Každý je povinný nakladať s odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie, a to tak, aby nedochádzalo k:

a) riziku znečistenia vody, ovzdušia, pôdy, horninového prostredia a ohrozenia rastlín a živočíchov,

b) obťažovaniu okolia hlukom alebo zápachom

c) nepriaznivému vplyvu na krajinu alebo miesta osobitného významu

**9. Pôvodca odpadu** je

a) každý pôvodný pôvodca, ktorého činnosťou odpad vzniká,

b) ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.

**10. Držiteľ odpadu** je pôvodca odpadu alebo osoba, ktorá má odpad v držbe.

**11. Predchádzanie vzniku odpadu** sú opatrenia, ktoré sa prijmú predtým, ako sa látka, materiál alebo výrobok stanú odpadom, a ktoré znižujú

a) množstvo odpadu aj prostredníctvom opätovného použitia výrobkov alebo predĺženia životnosti výrobkov,

b) nepriaznivé vplyvy vzniknutého odpadu na životné prostredie a zdravie ľudí

c) obsah škodlivých látok v materiáloch a vo výrobkoch.

Predchádzaním vzniku odpadu z obalov je znižovanie

a) množstva materiálov a látok obsiahnutých v obaloch a odpadoch z obalov a ich škodlivosti pre životné prostredie

b) množstva obalov a odpadov z obalov a ich škodlivosti pre životné prostredie v etape výrobného procesu, predaja, distribúcie, využitia a ich eliminácia; prevencia sa uplatňuje osobitne pri vývoji výrobkov a technológií priaznivejších pre životné prostredie.

**12. Organizácia zodpovednosti výrobcov** je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátov.

Obec uzatvára zmluvy s organizáciami zodpovednosti výrobcov a zberovými spoločnosťami, ktoré budú vykonávať zber, prepravu zabezpečovať zhodnotenie alebo zneškodnenie vyseparovaných zložiek odpadu na území obce.

**13. Obec Šterusy, na území ktorej ročná produkcia komunálnych odpadov vrátane drobných stavebných odpadov nepresahuje 350 ton a počet obyvateľov neprevyšuje 1000, nie je podľa tohto zákona povinná vypracúvať program odpadového hospodárstva obce.**

**14. Riadne triedenie komunálneho odpadu, a tým aj znižovanie množstva zmesového komunálneho odpadu, bude mať vplyv na náklady obce.**

Zmluvy uzavreté medzi obcou a subjektmi pôsobiacimi v oblasti odpadového hospodárstva, ktorých predmetom je zabezpečovanie činností zberu, prepravy, zhodnocovania alebo zneškodňovania komunálnych odpadov a drobných stavebných odpadov v rámci systému nakladania s komunálnym odpadom a drobným stavebným odpadom v obci musia byť zosúladené so zákonom do 31.6.2016. Pri zmluvách uzavretých na dobu neurčitú sú zmluvné strany povinné v uvedenej lehote zladiť ich dĺžku trvania tak, aby dĺžka trvania výpovednej doby bola najviac 12 mesiacov.

**15. Všeobecné zákazy**

Je zakázané:

a) uložiť alebo ponechať odpad na inom mieste ako na mieste na to určenom v súlade s týmto zákonom,

b) zneškodniť odpad alebo zhodnotiť odpad inak ako v súlade s týmto zákonom,

c) vykonávať bez súhlasu činnosť, na ktorú sa súhlas vyžaduje,

e) zneškodňovať skládkovaním:

e1**.** kvapalné odpady,

e2**.** odpady, ktoré sú v podmienkach skládky výbušné, korozívne, okysličujúce, vysoko horľavé alebo horľavé,

e3. odpad zo zdravotnej starostlivosti a veterinárnej starostlivosti,

e4**.** odpadové pneumatiky okrem pneumatík, ktoré sú použité ako konštrukčný materiál pri budovaní skládky, pneumatík z bicyklov a pneumatík s väčším vonkajším priemerom ako 1400 mm,

e5**.** odpady, ktorých obsah škodlivých látok presahuje hraničné hodnoty koncentrácie škodlivých látok podľa zákona

e6**.** vytriedený biologicky rozložiteľný kuchynský a reštauračný odpad,

e7. vytriedené zložky komunálneho odpadu, na ktoré sa vzťahuje rozšírená zodpovednosť výrobcov, okrem nezhodnotiteľných odpadov po dotriedení,

e8**.** biologicky rozložiteľný komunálny odpad zo záhrad a parkov, vrátane biologicky rozložiteľného odpadu z cintorínov, okrem nezhodnotiteľných odpadov po dotriedení,

f) riediť alebo zmiešavať odpady s cieľom dosiahnuť hraničné hodnoty koncentrácie škodlivých látok,

g) zneškodňovať spaľovaním biologicky rozložiteľný odpad s výnimkou prípadu, na ktorý bol vydaný súhlas podľa § 97 ods. 1 písm. b) zákona o odpadoch

h) spaľovať komunálny odpad na voľnom priestranstve a vo vykurovacích zariadeniach v domácnostiach.

**III. Časť**

**Nakladanie so zmesovým komunálnym odpadom, drobnými stavebnými odpadmi, spôsob zberu objemného odpadu a odpadu z domácností s obsahom škodlivých látok**

Komunálne odpady sú odpady z domácností vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba - podnikateľ, okrem odpadov vznikajúcich pri bezprostrednom výkone činností podnikania, odpady z nehnuteľností slúžiacich fyzickým osobám na rekreáciu – zo záhrad, chát, chalúp a pod. Rovnako sú nimi odpady vznikajúce pri čistení verejných komunikácií a priestranstiev, ktoré sú majetkom obce, alebo v jej správe.

1. Za nakladanie so zmesovým komunálnym odpadom, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec, ak zákon neustanovuje inak. Je to nevytriedený komunálny odpad, alebo komunálny odpad po vytriedení zložiek komunálneho odpadu.

2. Zmesový komunálny odpad sa vyváža v obci Šterusy 1x za dva týždne celoročne. Nádoba na odpad musí byť dostupná na hranici pozemku (krajnici cesty) tak, aby nebola za bránou, alebo inými prekážkami v deň vývozu od 06.00 hod ráno. Nesmie obsahovať horúci popol, iný horúci materiál ani žiadne iné premety, ktoré by mohli poškodiť zberové vozidlo. Zbernú nádobu a stanovište je povinný udržiavať v riadnom stave a čistote jej držiteľ na vlastné náklady.

3. Zložka komunálneho odpadu je časť, ktorú možno mechanicky oddeliť a zaradiť ako samostatný druh odpadu. Táto sa považuje za vytriedenú, ak neobsahuje iné zložky komunálneho odpadu, alebo nečistoty, ktoré možno zaradiť ako samostatné druhy odpadov.

4. Náklady na zbernú nádobu na zmesový komunálny odpad znáša obec, ak je zberná nádoba použiteľná min. 5 rokov. V prípade jej skoršieho poškodenia a potreby vydania novej nádoby vypočíta obec alikvotnú časť nákupnej ceny, ktorú si je občan povinný uhradiť.

5. Poplatník (vlastník nehnuteľnosti) je povinný uhradiť poplatok za každú osobu prihlásenú na trvalý pobyt v domácnosti vo výške 0,0411 € na 1 deň, t. j. 15,- € za kalendárny rok.

6. Každá domácnosť musí mať 110 litrovú KUKA nádobu. Obec vydá jednu zbernú nádobu na odpad pre min. 3 osoby. V zimnom období sú držitelia odpadov povinní odstrániť závadu spôsobenú zamrznutím obsahu nádoby.

7. Ak vlastník, nájomca, alebo správca nehnuteľnosti zistí, že na jeho nehnuteľnosti bol umiestnený odpad v rozpore s týmto nariadením, je povinný to oznámiť bezodkladne na obecnom úrade.

8. Zber objemného odpadu sa bude v obci uskutočňovať 1x ročne do pristavených kontajnerov, ktoré budú vyvezené na povolenú skládku odpadu. Zber odpadu s obsahom škodlivín (odpadové motorové a mazacie oleje, farbivá, chemikálie a iné nebezpečné odpady) sa bude uskutočňovať 1x ročne. Odpad s obsahom škodlivín sa uloží v deň zberu na miesto určené obcou. Miesto bude občanom oznámené vyhlásením v miestnom rozhlase, na úradných tabuliach a na internetovej stránke obce.

9. Stavebné odpady a odpady z demolácií, sú odpady, ktoré vznikajú uskutočňovaním stavebných prác, udržiavacích prác, úprave alebo odstraňovaní stavieb.

10. Pôvodcom stavebného odpadu pri prácach podľa ods. 8 sú fyzické osoby, právnické osoby, alebo fyzické osoby-podnikatelia pre ktoré sa tieto práce vykonávajú, alebo ktorým bolo vydané stavebné povolenie na výstavbu, údržbu alebo rekonštrukciu.

11. Za nakladanie so stavebnými odpadmi zodpovedá pôvodca odpadu a ten musí odpad zneškodniť na vlastné náklady.

12. Drobný stavebný odpad (ďalej len DSO) je odpad z bežných udržiavacích prác vykonávaných fyzickou osobou, alebo pre fyzickú osobu, za ktorý sa platí poplatok za komunálne odpady a DSO.

13. Zber DSO sa uskutočňuje formou množstvového zberu najviac do výšky 100 kg na osobu za jeden kalendárny rok, ktorý sa bude odovzdávať po odvážení a zaplatení poplatku za DSO vo výške 0,078 € za1 kg do pokladne obce poverenému zamestnancovi obce .

14. Náklady na činnosti nakladania so zmesovým komunálnym odpadom a biologicky rozložiteľným komunálnym odpadom, náklady triedeného zberu zložiek komunálneho odpadu, na ktoré sa nevzťahuje rozšírená zodpovednosť výrobcov, DSO, náklady spôsobené nedôsledným triedením oddelene zbieraných zložiek komunálneho odpadu, na ktoré sa vzťahuje rozšírená zodpovednosť výrobcov, a náklady presahujúce výšku obvyklých nákladov, hradí obec z miestneho poplatku za komunálne odpady a drobné stavebné odpady podľa osobitného predpisu.

15. Do miestneho poplatku za nakladanie s odpadom podľa ods. 14 obec zahrnie:

1. činnosti nakladania so zmesovým komunálnym odpadom
2. činnosti nakladania s biologicky rozložiteľným komunálnym odpadom
3. triedený zber zložiek komunálneho odpadu, na ktoré sa nevzťahuje rozšírená zodpovednosť výrobcov
4. náklady spôsobené nedôsledným triedením oddelene zbieraných zložiek komunálneho odpadu, na ktoré sa vzťahuje rozšírená zodpovednosť výrobcov
5. náklady presahujúce výšku obvyklých nákladov
6. náklady na zberné nádoby na komunálny odpad
7. náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov.

**IV. Časť**

**Triedený zber zložiek komunálneho odpadu**

Triedený zber v obci sa týka týchto zložiek:

1. **Elektroodpady z domácností**

1.) Držiteľ elektroodpadu je povinný odovzdať elektroodpad distribútorovi do spätného zberu elektroodpadu.

2.) Elektroodpady z domácností, použité prenosné batérie a akumulátory, ako aj automobilové batérie a akumulátory, sa budú zbierať minimálne 1x ročne v čase a na mieste vopred určenom obcou.

3.) Je zakázané zmiešavať elektroodpad z domácností s inými zložkami komunálneho odpadu.

1. **Odpady z obalov a odpadov z neobalových výrobkov zbieraných spolu s obalmi**

1.) Odpady z obalov a odpadov z neobalových výrobkov zbieraných spolu s obalmi sa zbierajú do 1100 l zberných nádob farebne odlíšených (papier – modré, plasty – žlté, sklo – zelené).

2.) Na tieto obaly sa uplatňuje rozšírená zodpovednosť výrobcov a zberné nádoby hradí organizácia zodpovednosti výrobcov (OZV) alebo výrobca, nie obec ani pôvodca odpadu.

Rovnako platí táto zodpovednosť výrobcov aj pre elektroodpady z domácností, použité prenosné batérie a akumulátory, ako aj automobilové batérie a akumulátory.

1. **Veterinárne lieky a humánne lieky nespotrebované fyzickými osobami a zdravotníckych pomôcok**

Fyzické osoby sú povinné nespotrebované odpadové lieky, veterinárne lieky, humánne lieky a zdravotnícke pomôcky odovzdať vo verejných lekárňach.

1. **Odpadové oleje, jedlé oleje a tuky z domácností**

1.) Držiteľ odpadových olejov je povinný prednostne zabezpečiť ich zhodnotenie, alebo zneškodnenie.

2.**)** Pôvodca odpadových olejov je povinný odpadové oleje odovzdať na:

2.1. miesto určené obcou, ak ide o komunálny odpad

2.2. osobe oprávnenej na zber odpadových olejov

2.3. spracovateľovi odpadových olejov

3.) Zakazuje sa:

3.1. Zmiešavať odpadové oleje s inými druhmi olejov

3.2. ukladať alebo vypúšťať oleje a ich zostatky do povrchových vôd, podzemných vôd, kanalizácií a do pôdy

3.3. spaľovanie odpadových olejov.

4. Obec je povinná zabezpečiť zavedenie a vykonávanie triedeného zberu jedlých olejov a tukov z domácností.

**V. Časť**

**Nakladanie s biologicky rozložiteľným komunálnym odpadom**

1. Povinnosť zaviesť a zabezpečovať vykonávanie triedeného zberu komunálneho odpadu pre biologicky rozložiteľný kuchynský odpad sa nevzťahuje na obec, ktorá preukáže, že najmenej 50 % obyvateľov obce kompostuje vlastný odpad.
2. Na základe podpísaných prehlásení občanov nie je opodstatnenie na zavedenie tohoto zberu počas celého kalendárneho roka. Obec má vyhradený kontajner na takýto odpad pre odpad z cintorína, verejných priestranstiev a pozemkov vo vlastníctve obce.
3. Zber biologicky rozložiteľných odpadov do veľkoobjemových kontajnerov sa uskutoční 1x do roka – na  jeseň, v čase vegetačných prác (orez stromov, zber lístia a pod.)

**VI. Časť**

**Nakladanie s biologicky rozložiteľným kuchynským odpadom a reštauračným odpadom od prevádzkovateľov kuchýň**

Prevádzkovateľ kuchyne zodpovedá za nakladanie s biologicky rozložiteľným kuchynským odpadom a reštauračným odpadom, ktorého je pôvodcom.

1. Obec Šterusy tento zber zabezpečuje pre svoju školskú jedáleň zberovou spoločnosťou INTA, s ktorou má podpísanú zmluvu o zneškodňovaní biologicky rozložiteľného kuchynského odpadu.
2. Ostatní prevádzkovatelia kuchýň na území obce sú povinní zneškodňovanť biologicky rozložiteľný kuchynský odpad podľa ustanovení platného zákona o odpadoch.
3. Prevádzkovateľovi kuchyne sa zakazuje:

a) uložiť biologicky rozložiteľný kuchynský a reštauračný odpad, ktorého je pôvodcom, do nádob určených obcou na zber komunálneho odpadu,

b) používať drviče biologicky rozložiteľného kuchynského a reštauračného odpadu napojené na verejnú kanalizáciu; uvedený zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd uzavretej podľa osobitného predpisu.

**VII. Časť**

**Zberové miesto**

1. Obec Šterusy určí zberové miesto, na ktorom budú umiestnené veľkoobjemové kontajnery:

a) 1ks na plasty

b) 1 ks na papier

c) 1 ks na drobný stavebný odpad

d) 1 ks na biologicky rozložiteľný odpad z verejných priestranstiev a cintorína

2. V prípade, že 1100 l kontajnery na plasty a papier nebudú postačovať, aby tieto neboli voľne ukladané na verejných priestranstvách, budú odovzdané zamestnancovi obce, ktorý ho vytriedený uloží do veľkoobjemového kontajnera. Otvorenie zberového miesta a preberanie odpadu zamestnancom schváli obec.

3. Jeden kontajner bude určený na skladovanie drobného stavebného odpadu, ktorý bude od občanov odoberať zamestnanec obce. Na jedného občana bude možnosť odovzdať max. 100 kg DSO za 1 kalendárny rok za poplatok 0,078 €/kg.

4. Držiteľ komunálneho odpadu, DSO, prevádzkovateľ kuchyne, alebo ten, kto nakladá s komunálnymi odpadmi alebo DSO na území obce je povinný na vyžiadanie poskytnúť pravdivé a úplné informácie súvisiace s nakladaním s týmito odpadmi.

5. Na zberovom mieste **nebude možné odoberať pneumatiky**, ktoré sa odovzdávajú len výrobcom a distribútorom pneumatík.

**VIII. Časť**

**Spôsob nahlasovania nezákonne umiestneného odpadu**

1. Pôvodca komunálnych odpadov je povinný:

a) nakladať alebo inak s nimi zaobchádzať v súlade so všeobecne záväzným nariadením obce,

b) zapojiť sa do systému zberu komunálnych odpadov v obci,

c) užívať zberné nádoby zodpovedajúce systému zberu komunálnych odpadov v obci.

2. V prípade, zistenia nezákonne uloženého odpadu v obci, treba tento bezodkladne nahlásiť: a) zamestnancovi obce

b) na Obecnom úrade Šterusy č. 117,

c) na telefonickom čísle: 033/7780026, 0917/875685

d) mailom na *obecnyurad@sterusy.sk*

**IX. Časť**

**Kal zo septikov a žúmp**

Nakoľko v obci Šterusy nie je vybudovaná kanalizácia, kal zo septikov a žúmp vyváža na čistiareň odpadových vôd zmluvne dohodnutá firma

* Marián Kunic, Ostrov č. 82, č.t. 0905 559 544

**X. Časť**

**Priestupky a ukladanie pokút**

1. Obec Šterusy vo veciach štátnej správy odpadového hospodárstva

1. prejednáva priestupky v odpadovom hospodárstve a ukladá pokuty za priestupky
2. poskytuje držiteľovi odpadu informácie o umiestnení a činnosti zariadenia na nakladanie s odpadmi na území obce.

2. Priestupku sa dopustí ten, kto

a) uloží odpad na iné miesto než na miesto určené obcou

b) uloží do zbernej nádoby určenej na triedený zber iný druh odpadu ako ten, pre ktorý je

 zberná nádoba určená

1. zhodnocuje alebo zneškodňuje odpad v rozpore s týmto zákonom
2. si nesplní oznamovaciu povinnosť
3. koná v rozpore so zákonom o odpadoch a týmto VZN obce Šterusy
4. nakladá s odpadovými pneumatikami
5. nakladá so stavebnými odpadmi alebo s odpadmi z demolácií v rozpore so zákonom o odpadoch a týmto VZN obce Šterusy
6. koná v rozpore s [§ 81 ods. 6 písm. b)](http://www.zakonypreludi.sk/zz/2015-79#f7374766), ods. 9 a ods. 13
7. neposkytne obcou požadované údaje.

3. Za priestupok podľa odseku 1 písm. a) až i) možno uložiť pokutu do 1 500 eur.

4. Priestupky podľa odseku 1 písm. a) až i) prejednáva obec.

5. Orgán oprávnený podľa odseku 4 na prejednávanie priestupkov môže osobe zodpovednej za priestupok podľa odseku 2 nariadiť prepadnutie veci, ktorou je odpad, ktorý je možné zhodnotiť; postup podľa odseku 4 týmto nie je dotknutý. Prepadnutá vec sa stáva majetkom obce.

6.Orgán, ktorý nariadil prepadnutie veci podľa odseku 4, bezodkladne odovzdá prepadnutú vec, ktorou je odpad, osobe oprávnenej na nakladanie s ním podľa tohto zákona; finančné prostriedky získané za odovzdanie odpadu sú príjmom rozpočtu, z ktorého je financovaný orgán, ktorý rozhodol o prepadnutí veci.

7.Na priestupky a na ich prejednávanie sa vzťahuje všeobecný predpis o prejednávaní priestupkov.

8. Výnosy pokút uložených za priestupky podľa odseku 2 a prejednaných podľa odseku 4 sú

príjmom rozpočtu obce.

9. Konanie o uložení pokuty fyzickej osobe, právnickej osobe alebo fyzickej osobe – podnikateľovi možno začať do jedného roka odo dňa, keď sa orgán štátnej správy odpadového hospodárstva dozvedel o porušení povinnosti, najneskôr však do troch rokov odo dňa, keď k porušeniu povinnosti došlo.

 10. Pri ukladaní pokuty sa prihliada najmä na závažnosť, rozsah a čas trvania protiprávneho konania.

11. Orgán štátnej správy odpadového hospodárstva môže v rozhodnutí o uložení pokuty povinnému súčasne uložiť, aby v určenej lehote vykonal opatrenia na nápravu následkov protiprávneho konania, za ktoré mu bola pokuta uložená. Ak povinný v určenej lehote tieto opatrenia nevykoná, môže mu orgán štátnej správy odpadového hospodárstva uložiť ďalšiu pokutu až do dvojnásobku hornej hranice pokuty ustanovenej týmto zákonom.

12. Ak povinný znovu poruší v čase jedného roka od právoplatnosti rozhodnutia o uložení pokuty podľa tohto zákona a VZN obce Šterusy povinnosť, za ktorú mu bola pokuta uložená, alebo nesplní opatrenie na nápravu, uloží sa jej ďalšia pokuta až do dvojnásobku hornej hranice pokuty ustanovenej týmto zákonom.

13. Pokuta je splatná do 30 dní od nadobudnutia právoplatnosti rozhodnutia, ktorým bola uložená, ak v tomto rozhodnutí nie je určená dlhšia lehota jej splatnosti.

**XI. Časť**

**Záverečné ustanovenia**

1. Zákon o odpadoch č. 79/2015 v platnom znení bol prijatý s právne záväzným aktom EÚ v oblasti technických noriem a predpisov a preberajú sa ním právne záväzné akty EÚ.
2. **Zrušuje sa** :

- Všeobecne záväzné nariadenie obce Šterusy č. 02/2013 zo dňa 4.4.2013 o nakladaní s komunálnymi odpadmi a drobnými stavebnými odpadmi.

1. Toto všeobecne záväzné nariadenie nadobúda účinnosť 15. dňom od jeho vyhlásenia.

V Šterusoch dňa 23.11.2015

 .................................................

 starosta obce